Document ID: /roh_data/filtered/fineweb-2-filterrobots_roh.jsonl.gz/52124

Sentupada da project dil maletg
“Nossadunna da Quarten”
Margis, ils 18 da settember allas 14 uras ella Sentupada
Sin giavisch da sora Ursula-Maria Bitterli dalla claustra da Quarten lein nus s’entupar per brattar ora las experientschas che nus fagein cun il maletg da Nossadunna a casa. Sur Bronislaw celebrescha ina pintga devoziun e silsuenter lein nus star da cumpignia tier in caffè ed in bien toc petta.
La sentupada ei per in e scadin. Novas interessentas e novs interessents vid nies project ein cordialmein beinvegni.
Cordialmein envidan
Sur Bronislaw, Nesa Coray e sora Ursula-Maria Bitterli
In mument d’oraziun cun ils curals da cardientscha
Margis, ils 25 da settember allas 19 uras ella Sentupada
Suenter ina liunga pausa da stad envidel jeu Vus danovamein da passentar in mument d’oraziun cun nos curals da cardientscha.
La dumengia dil S. Rusari stat avon porta. Ord quei motiv venerein nus quella sera la sontga mumma da Diu Maria. Ella stat per la carezia materna e per la vart materna da Diu. Lein schar entrar quella carezia en nos cors.
Nus lein denton buc mo urar ensemen, mobein era schar plaz per in ni l’auter discuors tier in sitg ed in bien toc petta. Jeu selegrel sin interessants muments cun Vus.
Vossa Stefanie Kälin
Concert dil Chor Lyra da St. Petersburg
Mesjamna, ils 31 d’october allas 20 uras en baselgia
Il chor porscha a nus in concert cun cant orthodox. La litteratura sacrala che cumpeglia canzuns russas, novas e veglias, sco part dalla cultura europea, vul s’avischinar ad in auditori pli vast.
Entrada libra – collecta.